
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 octombrie 2009

	Nr.
	27/469


R A P O R T

asupra propunerii legislative pentru modificarea şi completarea Legii nr.19 din 17 martie 2000 privind sistemul public de pensii şi alte drepturi de asigurări sociale

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 409 din 9 septembrie 2009, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.19 din 17 martie 2000 privind sistemul public de pensii şi alte drepturi de asigurări sociale.

La întocmirea prezentului raport, Comisia a avut în vedere:
· avizul negativ al Consiliului Legislativ (nr.297/08.04.2009)
· avizul Consiliului Economic şi Social (nr.618/07.04.2009) 

· avizul negativ al Comisiei juridice, de disciplină şi imunităţi (nr.31/789/22.09.2009)

· punctul de vedere negativ al Guvernului (nr.1063/27.04.2009).


Propunerea legislativă are ca obiect de reglementare,  completarea  art.20 alin.(1) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul introducerii în categoria locurilor de muncă în condiţii speciale, a unităţilor din cadrul S.C. Hidroconstrucţia S.A. pentru personalul care îşi desfăşoară activitatea în subteran.
Comisia propune Plenului Camerei Deputaţilor respingerea iniţiativei legislative întrucât personalul care îşi desfăşoară activitatea în subteran, din cadrul unităţilor din S.C. Hidroconstrucţia S.A., beneficiază de prevederile art.20 alin.(2) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare. Aceste dispoziţii precizează că „alte locuri de muncă în condiţii speciale decât cele prevăzute la alin.(1) pot fi stabilite numai prin lege”. În temeiul acestei prevederi a fost elaborată Legea nr.226/2006 privind încadrarea unor locuri de muncă în condiţii speciale, unde în anexa nr.1, locurile de muncă la care face referire iniţiatorul se află cuprinse la pct.3 - „activitatea desfăşurată în subteran la construcţii hidrotehnice de tuneluri de galerii precum şi de centrale electrice subterane, la exploatări din cariere prin tuneluri şi galerii”. Totodată, trebuie menţionat şi faptul că unitatea a obţinut avizul în conformitate cu prevederile Hotărârii Guvernului nr.1025/2003 privind metodologia şi criteriile de încadrare a persoanelor în locuri de muncă în condiţii speciale, iar „Societatea Comercială Hidroconstrucţia S.A” este menţionată la pct.40 din anexa nr.2 la Legea nr.226/2006 privind încadrarea unor locuri de muncă în condiţii speciale. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 14 octombrie 2009 au participat, în conformitate cu prevederile art.55 din Regulamentul Camerei Deputaţilor:

· d-na Doina Pârcălabu – Secretar de Stat, Ministerul Muncii, Familiei şi Protecţiei Sociale, preşedintele Casei Naţionale de Pensii şi Alte Drepturi de Asigurări Sociale.

· d-na Gabriela Mateescu – director, Ministerul Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost aprobat cu unanimitate de voturi.
Propunerea legislativă a fost respinsă de Senat în şedinţa din 7 septembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,


Paul Victor DOBRE


      Kerekes Károly 

Şef serviciu, 

Consilier parlamentar Elena Mesaroş

Întocmit,
Expert parlamentar Adriana Emilia Breazu

